**Singurătate**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-a pornit în suflet vântul peste frunzele durerii,

Eu, în pântecul odăii, m-am pitit de iarna grea

Și din strachina ciobită iau cu lingura tăcerii

Ciorba plină de tristeţe din singurătatea mea.

Florile iubirii, stinse, fug în toamnă din câmpie,

Gândurile-s văduvite de văratecul balsam,

Din ţinuturi friguroase, doar c-o mătură târzie,

Cineva, dar nu ştiu cine, bate uşurel în geam.

Nu deschid uşa-ndoielii, balamaua ruginită

Ar trezi în mine zorii printr-un scârţâit pahui,

Dar s-a furişat, mişelul, şi-n oglinda răstignită

Zăresc omul de zăpadă că-mi lasă peruca lui.

Crivăţul pornit din zare a rupt aripa visării,

Ard și fulgii amintirii cu rochiţele de nea,

Eu, din strachina ciobită, iau cu lingura tăcerii

Doar piftia închegată de singurătatea mea.

12.12.2016